## Els centres residencials d'atenció integral a víctimes de violència sobre la dona han atés més de 700 dones i 400 menors durant 2023

*** A la Comunitat Valenciana hi ha un total de 30 centres, 8 dels quals es troben a la província d'Alacant, 4 a Castelló i 18 a València, i disposen de 374 places
* La Vicepresidència Segona i Conselleria de Serveis Socials, Igualtat i Habitatge destina al manteniment d'estos centres un total de 18.068.009 euros durant 2024**

Els centres residencials d’atenció integral de dones víctimes de violència de la Comunitat Valenciana han atés 772 dones i 480 menors durant 2023, els quals han rebut ajuda psicològica i social, així com els mitjans bàsics per a superar la situació de violència que han patit.

El comissionat per a la Lluita contra la Violència sobre la Dona, Felipe del Baño, ha explicat que estos centres són serveis especialitzats que acullen dones víctimes de violència de gènere i dones víctimes d’explotació sexual en àmbits de prostitució i tràfic, que arriben a soles o acompanyades de les seues filles i fills menors.

Sobre este tema, ha indicat que en estes instal·lacions les dones i els seus fills menors, que no compten amb recursos suficients ni amb suport en l’entorn, reben els recursos “essencials” i són acollits en “un espai tranquil que els manté fora de perill, acompanyats per professionals que presten assistència social i psicològica, i a més compten amb els serveis residencials i de manutenció necessaris”.

Així mateix, ha explicat que l’objectiu és “garantir seguretat i facilitar que les dones i els seus fills puguen reordenar i reorganitzar la seua vida en un lloc acollidor i familiar, allunyats del seu maltractador i de l’escenari de violència que han patit”.

A la Comunitat Valenciana hi ha un total de 30 centres, 8 dels quals es troben a la província d’Alacant, 4 a Castelló i 18 a València. Es tracta de centres especialitzats que disposen de 374 places, entre centres d’emergència, centres de recuperació integral i habitatges tutelats.

Durant 2023, estes instal·lacions han allotjat dones i menors víctimes de violència de gènere i han arribat a les 100.000 pernoctacions, més de 35.000 de les quals s’han produït a la província d’Alacant, més de 15.000 a la de Castelló i quasi 54.000 a la província de València.

Fecha: 06/01/2024